કેબિનની બહાર મિ. ફેક્સને ચૂપચાપ ઊભેલા જોઈ હું પૂછવા ગઈ કે શું થયું? પણ હું કશું પૂછું તે પહેલાં મને ચૂપ રહેવાનો ઈશારો મળ્યો. એ જોઈ હું વિચારમાં પડી ગઈ તેથી ચૂપચાપ કેબિનમાં શું છે તે જોવા આગળ ગઈ. જેવી હું આગળ પહોંચી અને જે જોયું તે જોઈ મારા હાથ પગ ઠંડા પડી ગયા અને એક ચીસ મારા ગળામાંથી નીકળે તે પહેલાં મિ. ફેક્સના હાથ મારા મોં પર દબાઈ ગયા. અમે બંને સ્તબ્ધ થઈ તે વણનોતર્યા બ્રાઉન રીંછને જોઈ રહ્યાં હતાં. આ બાજુ મિ. ચાર્લ્સને સન્નાટો જોઈ ખ્યાલ આવી ગયો કે કશુંક બન્યું છે, આથી તેઓ પણ અમારી પાછળ પાછળ આવ્યા. એકસાથે બે-ત્રણ માનવોની સુગંધ હોય કે પગરવ હોય પણ તે બેરે પળભર ઉપર જોયું ને પછી ફરી મોં નીચું કરીને ખાવામાં મગ્ન થઈ ગયું. રીંછને જોઈ અમને લાગ્યું તો માર્યા ઠાર તેથી મિ. ચાર્લ્સ અને મેં પાછળ તરફ ભાગવા માટે પગ ઉપાડ્યા કે તરત જ મિ. ફેકસે અમારો હાથ પકડી લીધો અને ભાગીને નહીં પરંતુ શાંતિથી પાછલા પગે ત્યાંથી ખસી જવાનો ઇશારો કર્યો. પરંતુ રીંછને સામે જોતાં ત્યાં વધુ સમય ઊભા રહેવામાં માલ ન હતો તેથી બને તેટલી ઝડપથી અમે દરવાજા તરફ પગલાં ભરી રહ્યાં હતાં. તે દિવસે અમારાં નસીબ સારાં હતાં કે રીંછભાઈ લંચ લેવામાં બીઝી થઈ ગયા હતા તેથી અમે તે જગ્યામાંથી ભાગી છૂટવામાં સફળ થયાં. ઘર બહાર નીકળતાંની સાથે જ મિ. ફેકસે સૌ પ્રથમ ઘરનો દરવાજો બંધ કર્યો અને તરત જ 911 ને કૉલ કરીને જાણ કરી. 911 એ અમને જણાવ્યું કે આ ભાઈને ભગાડવા માટે હવામાં ગન ફાયર કરશો તો તે ભાગશે, અથવા તેની પાસે મધની સુગંધ હશે તો એ ત્યાંથી નીકળશે, પરંતુ સાથે સાથે એ પણ છે કે જ્યાં સુધી એ બધું જ ફૂડ સફાચટ કરી નહીં જાય ત્યાં સુધી એ બહાર નહીં નીકળે. પોલીસની વાત સાંભળીને અમે પૂરેપૂરા ડરી ગયાં હતાં કારણ કે હજુ બીજું ફૂડ અમે બીજા રૂમમાં મૂકેલું જ હતું અને તે રૂમનો દરવાજો પણ અધખુલ્લો હતો. જો આ ભાઈ ત્યાં પધારી ગયા તો ફૂડ તો બધું જ જશે પણ તે પૂરું થાય ત્યાં સુધી ઘરની બહાર એ ન નીકળે તો ત્યાં સુધીમાં બાળકો પાછાં આવી જશે અને આટલા બધાં લોકોને એકસાથે જોઈને રીંછ એટેક પણ કરી દે. તેથી મિ. ફેકસે પોલીસને જણાવ્યું કે અમારી પાસે ગન નથી અને અમને નથી લાગતું કે અમે કશું જ કરી શકીએ તેમ છીએ. પોલીસે કહ્યું કે ડોન્ટ વરી. આપના ફોન સાથે જ અમારી હેલ્પ નીકળી ગઈ છે અને તેઓ થોડીવારમાં જ ત્યાં આવશે. પણ ત્યાં સુધી ઘરનો દરવાજો બંધ જ રાખજો.